A close up of a book

Description automatically generated

*THEOT Micah in IES 436*

Ff. 14r –18r  
For the book of Micah the following people were involved in creating drafts 1 through 3:   
Anke Gorman, Steve Delamarter, Jeremy Brown, Garry Jost, Curt Niccum, Sam Aldridge, Shaun Short;   
draft 4, Daniel Assefa; draft 5 Ralph Lee

*Nota bene:* Images of this can be viewed at vHMML at <https://w3id.org/vhmml/readingRoom/view/543181> (starting at image 14)

**Mic 1:01** ወኮነ ቃለ እግዚአብሔር ኀበ ምኪያስ ወልደ ሞራት በመዋዕለ ዮአታም ወአካአዝ ወሕዝቅያስ ነገሥተ ይሁዳ ዘርእየ በእንተ ሰማርያ ወበእንተ ኢየሩሳሌም።

**Mic 1:02** ስምዑ አሕዛ‹ብ› ወታጽምእ ምድር ወኵሎሙ እለ ይነብሩ ውስቴታ ወይኩነክሙ እግዚአብሔር ሰማዕተክሙ እግዚአብሔርሳ ውስተ ቤተ መቅደሱ፡

**Mic 1:03** ናሁ እግዚአብሔር ይወጽእ እምቤቱ ወይወርድ ዲበ መልዕልተ ምድር፡

**Mic 1:04** ወያንቀልቅሉ አድባር ባታሕቱ ወይትመሰዉ አውግር ከመ ስምዕ ዘእምቅድመ ገጸ እሳት ወከመ ማይ ዘይውኅዝ እምአድባር።

**Mic 1:05** ዝንቱ ኵሉ ዘይከውን በእንተ ኃጢአቱ ለያዕቆብ ወበእንተ ጌጋዮሙ ለቤተ እስራኤል። ምንተኑ ኀጢአቱ ለያዕቆብ አኮኑ ሰማርያ ወምትኑ ጌጋዮሙ ለቤተ ይሁዳ አኮኑ እስራኤል።

**Mic 1:06** ወእሬስያ ለሳማርያ ከመ ልገተ ዐቃቤ ቀምኅ በገዳም ወከመ ተክለ ወይን ወእነሥቶ ለእበኒሃ ወአንህሎ ወእከሥት መሠረታቲሃ፡

**Mic 1:07** ወይሰብሩ ኵሎ ግልፎሃ ወያውዕዩ በእሳት ኵሎ ደነሳ ወአጠፍእ ኵሎ ጣዖታ እምደነሰ ዝሙታ። ወአስተጋብአቶ ለደነስ መሐዛኒሃ ወተገበረት፡

**Mic 1:08** በእንተ ዝንቱ ወትበኪ ወትላሑ ወተሐውር ዕራቃ ዘእንበለ አሣእን። ወትበኪ ከመ ከይሲ ወትላሑ ከመ አዋልደ ሳሬኖን፡

**Mic 1:09** እስመ ጸንዐ መቅሰፍታ እስመ መጽአት እስከ ይሁዳ ወበጽሐት እስከ አናቅጸ ሕዝብየ እስከ ኢየሩሳሌም።

**Mic 1:10** ኢኬ ትዜሀሩ ሰብአ ጌድ ወኢትሕነጹ እለ እምውስተ አቄም ቤተ ኀሳርክሙ ሐመደ ደዩ ውስተ ርእሱ ለኀሳርክሙ።

**Mic 1:11** እንተ ትነብር ሠናየ ውስተ አህጉሪሃ ወኢትወፅእ እንተ ትነብር ውስተ ሰናኦር ወይበኪዩ ምስሌሃ አብያተ ዛጎራ። ወይነሥእ እምኔክሙ መቅሠፍተ ወጻዕረ።

**Mic 1:12** ምንት ብኪ ምስለ ሠናይት እንተ ትነብር ውስተ ማኅምም እስመ ወረደት እምኀበ እግዚአብሔር። ላዕለ አናቅጸ ኢየሩሳሌም።

**Mic 1:13** ድም[ፀ] ሰረገላ ወአፍራስ ላዕለ እንተ ትነብር ለኪሶ ወመልአት ኀጢአታ ውእቱ ለወለተ ጽዮን እስመ ባላዕሌኪ ተረክበ ጣዖተ እስራኤል።

**Mic 1:14** በእንተ ዘፈነውኪ ሐዋርያተ ውስተ መክፈልተ ጌድ ከንቶ ኮነ ወዐረቁ አብያተ መንግሥት እስራኤል።

**Mic 1:15** ወይወስድዎሙ ለሳብአ ለኪሶ ኀበ መዋርስት ወይወስድዎሙ ኀበ አድ[ካ]ም ወያመጽኡ። ክብራ ለወለተ እስራኤል።

**Mic 1:16** ግምዒ ርእስኪ ወተላጸዪ ላዕላ ደቂቅኪ ላሕድ አርኅቢ ክነፊኪ ከመ ንስር እስመ ፄወውዎሙ እምኀቤኪ፡

**Mic 2:01** እስመ መከሩ እኩየ ወገብሩ ኃጢአተ በውስተ ምስከቦሙ ወበኣኃቲ ዕለት ፈጸ‹ም›ዋ ወኢያንሥኡ እደዊሆሙ ኀበ እግዚአብሔር።

**Mic 2:02** ወፈተዉ ገራውሀ ወሄዱ አብያተ ወተአገሉ እጓለ ማውታ ወበርበርዎ ለብእሲ ምስለ ቤቱ ወመሠጡ ብእሴ ምስለ ርስቱ።

**Mic 2:03** ወበእንተ ዝንቱ ከመዝ ይቤ እግዚአብሔር ናሁ አነ እመክር እኩየ ላዕለ ዝንቱ ሕዝብ በዘ ኢያነሥኡ ክሳዶሙ ወኢየሐውሩ እንከ ርቱዐ እስመ ወግቦሙ ዕለት እኪይት።

**Mic 2:04** ውእተ አሚረ ይሜስሉ ላዕሌክሙ ምስሌ ወታስቆቅዉ ሰቆቃወ ወትብሉ ኀሳርነ ወሐርተምነ። ወይሳፍርዋ ለምድረ ሕዝብየ ወአልቦ ዘይከልእ ወየሐድግ። ወይትካፈሉ ገራውሂክሙ፡

**Mic 2:05** በእንተ ዝንቱ ኢትረክቢ ዘየአውድ ኪኪ ሐብላ ዲ[በ] መክፈልትኪ። ውስተ ማኅበ[ረ] እግዚአብሔር፡

**Mic 2:06** ኢትብኪዩ ወኢ[ታ]ንብዑ ወኢትብኪዩ በእንተ ዝንቱ እስመ ኢይኀድግ ኀሳርክሙ፡

**Mic 2:07** ዘይቤ ቤተ ያዕቆብ አምዕዑ መንፈሰ እግዚአብሔር በዝንቱ ጌጋዮሙ እንዘ ነገሩ ሠናይ ዘኀቤሁ ወራትዓን የኀውሩ ቦቱ ወያመልኡ ቅድመ።

**Mic 2:08** ወሕዝብየሰ ተቃወምዋ ቅድሜሃ ለሰላሞሙ ወይፃረርዋ ወሰለብዎ ኲናቶ ወአኅደግዎ ትውክልቶ ወይቀጠቅጥዎ ወስተ ቀትል።

**Mic 2:09** ወበበይነ ዝንቱ ይገድፍዎሙ ለመላእክተ ሕዝብየ እምውስተ ትርሲተ አብያቲሆሙ ወሰደድዎሙ እስመ እኩይ ምግባሪሆሙ። ቅረቡ አድባር እለ እምጥፈተ ዓለም፡

**Mic 2:10** ወተንሥእ ወሖር እስመ ኢኮነት እንቲአከ ዛቲ ዕረፍት በእንተ ርኵሰክሙ ጠፋእክሙ ወሐለቅሙ፡

**Mic 2:11** ወጐየይክሙ ዘከልቦ ዘይዴግነክሙ ጋኔን አቀመ ለከ ሐሳተ ወአውፃእክሙ ሎቱ ወይነ ወጼትሎ ወይከውን በንፍንፎሙ ለዝንቱ ሕዝብ፡

**Mic 2:12** ይት[ጋ]ባእ ያዕቆብ ምስለ ኵሉ እለ ይፀንሑ። እ[ም]ፀንሖሙ ለተረፈ እስራኤል ወእሬስያ ኅቡረ ለሚጠቶሙ ከመ አባግዕ ውስተ መጽብብ ወከመ መርዔት ውስተ ምብያቲሃ። ወይትባልሑ እምሳብእ፡

**Mic 2:13** በእንተ ቀትሎሙ ዘተቃተሉ ብቅድመ ገጾሙ ወኀለፉ እምአናቅጽ ወወፅኡ እንተ ውስቴታ። ወሖረ ንጉሦሙ ቅድመ ገጾሙ። ወእግዚአብሔር ይምሕሮሙ ወይመርሖሙ።

**Mic 3:01** ወይብል ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል ኢኮነ ለክሙ አእምሮ ጥበብ ወፍትሕ፡

**Mic 3:02** እለ ትጸልኡ ሠናየ ወተኀሡ እኩየ ወትመሥጥዎሙ አምእስቲሆሙ እምላዕሌሆሙ። ወሥጋሆሙኒ እምውስተ አዕፅምቲሆሙ።

**Mic 3:03** ወበከመ በልዑ ሥጋሆሙ ለሕዝብየ ወአውፅኡ አምእስቲሆሙ እምውስተ አዕፅምቲሆሙ። ወቀጥቀጡ አዕፅምቲሆሙ ወገመዱ መሌሊቶሙ ከመ ሥጋ ውስተ ፅህርት። ወከመ አባል ውስተ መቅጹት፡

**Mic 3:04** ቀዲሙ ከማሁ ይጸርኀ ኀበ እግዚአብሔር ወኢይሰምዖሙ ወይመይጥ ገጸ እምኔሆሙ ይእተ አሚረ እስመ አሕሡሙ ገቢረ ለዕሌሆሙ።

**Mic 3:05** ከመዝ ይቤ እግዚአብሔር ለዕለ ነቢያት እለ ያስሕትዎሙ ለሕዝብየ እለ ይነዝርዎሙ በስነኒሆሙ ወይሰብኩ ሎሙ ሰላመ ዘአልቦ ዘአዘዞሙ ወአንሥኡ ላዕሌሆሙ ቀትለ።

**Mic 3:06** በእንተ ዝንቱ ሌሊተ ይከውነክሙ ሰገልክሙ። ወያዐርበክሙ ፀሐይ ለነቢያት ወይጸልሞሙ መዐልት።

**Mic 3:07** ወይትኃፈሩ ሓላምያነ ሕልመ ሐሰት ወይስሕቅዎሙ ለሰብአ ሰገል ወየሐምይዎሙ ለኵሎሙ ወአልቦ ዘያጸምኦሙ፡

**Mic 3:08** እንከ ለእመ አነ ኢመላእኩ ኀይለ በመንፈሰ እግዚአብሔር። ኀለ ወፍትሐ ከመ ይንግርዎ ለያዕቆብ ኀጢአቶ ወለእስራኤል ጌጋዮ።

**Mic 3:09** ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል እለ ተስቆርርዋ ለጽድቅ ወትገፈትእዋ ለርትዕ።

**Mic 3:10** እለ የሐንጽዋ ለጽዮን በደም ወለ ኢየሩሳሌም በዐመፃ።

**Mic 3:11** መኳንንቲሃኒ በሕልያን ይኴንኑ ወካናቲሃኒ በዐስብ ወያወሥኡ ወነቢያቲሃኒ በወርቅ ያሳግሉ ወላዕለ እግዚአብሔር ያሰምኩ ወይብሉ አኮኑ እግዚአብሔር ምስሌነ ኢይረክበነ እኩይ፡

**Mic 3:12** በእንተ ዝንቱ በበይነ ዚአክሙ ያሐርስዋ ለጽዮን ከመ ገራህት ወትከውን ኢየሩሳሌም ከመ ልገተ ዐቃቤ ቀምኅ ወደብረ ቤቱሂ ከመ ኦመ ገዳም።

**Mic 4:01** ወይከውን በደኃሪ መዋዕል ያስተርኢ ደብረ እግዚአብሔር ድልወ ውስተ ኣርእስተ አድባር ወይትሌዓል መልዕልተ አውግር። ወይረውጹ ኀቤሁ አሕዛብ፡

**Mic 4:02** ወየሐውሩ ኀቤሁ ብዙኃን ወይብሉ ንዑ ንዕረግ ደብረ እግዚአብሔር ውስተ ቤተ አምላከ ያዕቆብ ወያርእዩነ ፍኖቶ ወንሖር በአሰሩ እስመ እምጽዮን ይወፅእ ሕግ ወቃለ እግዚአብሔር እምኢየሩሳሌም።

**Mic 4:03** ወይኴንን በማከለ ብዙኃን አሕዛብ ወይዛለፎሙ ለአሕዛብ ጽኑዓን እስመ ነዋኅ አድባር ወብሔር። ወይመትሩ ኰያንዊሆሙ ለምሳር ወአስይፍቲሆሙ ለማዓጽድ ወ(ይ)ነሥኡ እንከ ኲናተ ሕዝብ ላዕለ ሕዝብ ወኢይትሜሃሩ እንከ ቀትለ።

**Mic 4:04** ወያዐርፉ እንከ ኵሎሙ ተሕተ ወይኖሙ ወተሕተ በለሶሙ ወአልቦ ዘይጌርሞሙ እስመ አፉሁ ለእግዚአብሔር ዘኲሎ ይመልክ ነበበ ከመዝ።

**Mic 4:05** እስመ ኵሎሙ አሕዛብ የሐውሩ በፍኖቶሙ ወንሕነሰ ነሐውር በስመ እግዚአብሔር አምላክነ ለዓለም ወዓዲ።

**Mic 4:06** ይእተ አሚረ ይቤ እግዚአብሔር አስተጋብአ ለቅጥቅጥ። ወእትወከፋ ለግድፍት በእንተ ዘአርኀቅዋ፡

**Mic 4:07** ወእሬስያ ለቅጥቅጥ ትርፍተ ወለግድፍት ሕዝብ ጽንዕት ወይነግሥ ሎሙ በደብረ ጽዮን እምይእዜ ወእስካለ ለዓለም።

**Mic 4:08** ወአንቲሂ ማሕፈደ ኖሎት ከመ ጸበል ወትመጽእ ወለተ ጽዮን ውስቴትኪ ወትቀድም በዊአ ቀዳሚት መንግሥት እምባቢሎን ወለተ ኢየሩሳሌም።

**Mic 4:09** ወይእዜኒ ለምንት መከርኪ እኩየ ንጉሠኑ አልብኪ ጠፍአኑ ልብኪ ከመ የአሐዝኪ ማሕምም ከመ እንተ ትወልድ፡

**Mic 4:10** ሐመምኪሂ ወተዐገስኪሂ እንከ ወለተ ጽዮን ከመ እንተ ትወልድ። እስመ ናሁ ትወፅኢ እምሀገር ወተሐድሪ ውስተ ገዳም ወትበጽሒ እስከ ባቢሎን ወበህየ ያድኅነኪ ወበህየ ያነግፈኪ እግዚአብሔር አምላክኪ እምእደ ፀርኪ።

**Mic 4:11** ወናሁ ይትጋብኡ ብዙኃን አሕዛብ ላዕሌኪ እለ ይብ‹ለ›ኪ ንትፌሣሕ ላዕሌኪ ወይሬእያኪ አዕይንቲ{.(ነ)} ጽዮን፡

**Mic 4:12** ወእሙንቱሰ ኢያእመሩ ዘመከረ እግዚአብሔር ወኢያእመሩ ዘሐለየ እስመ አስተጋብኦሙ ከመ ክልስስት ውስተ ዐውድ እክል፡

**Mic 4:13** ተንሥኢ ኪድዮሙ ወለተ ጽዮን። እስመ እሬስዮ ዘኀጺን ለአቅርንተኪ ወእሬስዮ ዘብርብት ለወለተኪ ወትመውኢዮሙ ለብዙኃን አሕዛብ ወታኀርምዮሙ ለእግዚአብሔር ብዝኆሙ ወኀይሎሙኒ ለእግዚአብሔር በኵሉ ምድር።

**Mic 4:14** ናሁ ይእዜ የዐግትዋ ለወለተ ጽዮን ወየኀጽርዊ በበትር ይዘብጡክሙ ውስተ መላትሒክሙ ሕዝበ እስራኤል።

**Mic 5:01** ወአንትኒ ቤተ ልሔም ቤተ ኤፍራታ ውሕደ አንቲ ከመ ትኩኒ አእላፈ ይሁዳ እምኔኪ ይወጽእ ንጉሠ እስራኤል ወፍናዊሁኒ ዘእምፍጥረተ ዓለም።

**Mic 5:02** በእንተ ዝንቱ ትሁቦሙ እስከ ጊዜ ትውልድ ወእለ ተረፉ አሐዊሆሙ ይትመየጡ ኀበ ደቂቀ እስራኤል፡

**Mic 5:03** ወይቀውም ወይሬኢ ወይ{..(ዔሪ)} መርዔቶ በኀይል እግዚአብሔር ወበስብሐተ ስመ እግዚአብሔር አምላኮሙ ይሄልዉ። እስመ ናሁ ይእዜ የዐቢዩ አጽናፈ ምድር፡

**Mic 5:04** ወትከውን ዛቲ ሰላም አመ መጽ[ኡ] ፋርስ ውስተ ምድርክሙ ወአመ ዐርጉ ውስተ ብሔርክሙ። ወይትነሥኡ ሰብዓቱ ኖሎት ላዕሌሁ ወሳመንቱ ሠራዊት፡

**Mic 5:05** ወይርዕይዎ ለእሱር በኲናት ለምድረ ኔብሮድ በውስተ ሕዛእተ ወይድኅኑ እምእሱር አመ መጽአ ውስተ ብሔርክሙ ወአመ ዐርገ ውስተ አድባሪክሙ።

**Mic 5:06** ወይከውን ተረፈ ያዕቆብ ውስተ አሕዛብ ባማእከለ ብዙኅ አሕዛብ ከመ ጠል ዘይ[.]ርድ እምኀበ እግዚአብሔር ወከመ አባግዕ ውስተ ተሐግ ከመ ኢትጋእ ወኢአሐደ ወኢትቁም ውስተ ደቂቀ እጓለ እመሕያው።

**Mic 5:07** ወይከውን ተረፈ ያዕቆብ ማእከለ ብዙኅ አሕዛብ ከመ አንበሳ ውስተ እንስሳ በገዳም ወከመ እጓለ አንበሳ ውስተ መርዔት አባግዕ ሶበ ይመጽእ ወይሠርር ወይመሥጥ ወአልቦ ዘያነግፎ፡

**Mic 5:08** ከማሁ ትትሌዓል እዴከ ዲበ እለ ይሣቅዩከ ወይሤረዉ ኵሎሙ ፀርከ፡

**Mic 5:09** ወይከውን ይእተ አሚረ ይቤ እግዚአብሔር እሤርዎን ለአፍራሲከ በማእከልከ ወአጠፍእ ሰራገላከ፡

**Mic 5:10** ወእሤርዎን ለአህጉረ ብሔርከ ወአንሕል ኵሎ አጽዋኒከ፡

**Mic 5:11** ወእስዕር ኵሎ ሥራያቲከ እምእደዊከ ወአልቦ ዘይትዋሳእ ለከ።

**Mic 5:12** ወእሤሩ ግልፎከ ምስሌከ እምእደዊከ ወኢትሰግድ እንከ ለግብረ እደዊከ፡

**Mic 5:13** ወእገዝም ምሕራማቲከ እማእከሌከ ወአጠፍኦን ለአህጉሪከ፡

**Mic 5:14** ወእገብር በቀለ ውስተ አሕዛብ በመዐትየ ወበመቅሠፍትየ እስመ ኢሰምዑኒ።

**Mic 6:01** ስምዑ ቃለ እግዚአብሔር ዘይቤ እግዚአብሔር ተንሥእ ተዋቀሦሙ ለአድባር ወይስምዑ አውግር ቃለከ።

**Mic 6:02** ስምዑ አሕዛብ ወአጽምኡ ቅሥተ እግዚአብሔር ወቈላተ መሠረተ ምድ[ር] እስመ ይትዋቀሦሙ እግዚአብሔር ለሕዝቡ ወይዛለፎሙ ለእስራኤል።

**Mic 6:03** እንዘ ይብል ሕዝብየ ምንተ ረሰይኩከ ወምንተ አተከዝኩከ ወምንተ አጽሐብኩከ ንግረኒ።

**Mic 6:04** ናሁ አውጸእኩከ እምድረ ግብጽ ወበላሕኩከ እምቤተ ቅኔ ወፈነውኩ ቅድሜከ ሙሴሃ ወአሮንሃ ወማርያሃ።

**Mic 6:05** ተዘከር ሕዝብየ ዘመከረ ላዕሌከ ንጉሠ ሞአብ ወምንተ አውስአ በላዓም ወልደ ቤዖር እምነ ሳኪኖን እስከ ገልገላ ከመ ይትዐወቅ ጽድቁ ለእግዚአብሔር፤

**Mic 6:06** በምንትኑ እንጋ እረክቦ ለእግዚአብሔር ወእትወከፎ ለአምላኪየ ልዑል እረክቦኑ እንጋ በመሥዋዕተ አልህምት ዘዓመት፡

**Mic 6:07** ይትወከፍኑ እንጋ እግዚአብሔር በአእላፍ አባግዕ ወእመአኮ በአእላፍ ሐራጊት ስቡሓን ወእመአኮ በበኵርየ በፍሬ ከርሥየ በእንተ ኀጢአትየ በጌጋየ ነፍስየ።

**Mic 6:08** እመቦ ዘነገርከ ሰብእ ምንተ ሠናይ ወምንተ ይፈቅድ እግዚአብሔር እምኔከ ዘእንበለ ከመ ትግባር ጽድቀ ወታፍቅር ም{.}ጽዋት ወትኩን ጥቡዐ ከመ ትትልዎ ለእግዚአብሔር አምላከካ፡

**Mic 6:09** ቃለ እግዚአብሔር ትሰምይ በሀገርከ ከመ ያድኅኖሙ ለእለ ይፈርሁ ስሞ። ስማዕ ሕዝብየ ወመኑ ያስተሬሲ ሀገረ፡

**Mic 6:10** እሳተኑ ለቤተ ዐማፂያን ለእለ ይዘግቡ መዛግብተ ዐመፃ ወይገፍዑ ወያኀስሩ፡

**Mic 6:11** ለእለ ይጸድቁ በመዳልወ ዐመፃ ወቍናመተ መዳልወ ተምያን፡

**Mic 6:12** እለ መልእዋ ለብዕሎሙ በዐመፃ ወእለሂ ይነብሩ ውስቴታ ሐሰተ ይትናገሩ ወልሳኖሙኒ ዘጕሕሉት ውስተ አፉሆሙ።

**Mic 6:13** ወአነሂ እእኅዝ እቅትልኪ ወአጥፍኪ በእንተ ኀጢአተኪ፡

**Mic 6:14** ወብልዒ ወኢትጽገቢ ወይጽላምኪ ወትመውቲ ወኢትሕየዊ ወኵሎሙ እለ ድኅኑ ይወድቁ በኲናት፡

**Mic 6:15** ወትዘርኢ ወኢተአርሪ ወትተክሊ ዘይተ ወኢትትቀብኢ ቅብአ ወኢትሰትዪ ወይንኪ። ወይማስን ሥዕርቶሙ ለሕዝብየ፡

**Mic 6:16** ወዐቀብኪ ሕጎ ለዝንብራ ወኵሉ ምግባረ ቤተ አከአብ ወሖርክሙ በምግባሮሙ ከመ ያብእኪ ውስተ ሙስና ወእለሂ ይነብሩ ውስቴታ ምስሌሆሙ ውስተ ኀሳር ወጽእለተ አሕዛብ ይረክቦሙ።

**Mic 7:01** አሌሊተ እስመ ኮንኩ ከመ ዘያስተጋብእ ቀሪመ በማእረር ወከመ ተቅራም አመ ቀሥም ዘአልቦ አስካለ ዘይበልዑ ደቂቅ። አሌላ ለነፍስ፡

**Mic 7:02** እስመ ኀልቀ ኄር እምድር ወአልቦ ሰብእ ዘያረትዕ ኵሉ ለነፍሱ ወኵሉ ያጠውቅ ቢጾ ወያመነድብ፡

**Mic 7:0**3 ወያነሥኡ እድዊሆሙ ለእኩይ። ወመልአክኒ ይስእል ወመኰንኒ ይዬውህ ይርከብ ፍትወተ ነፍሱ ወአጠፍአ፡

**Mic 7:04** ለ[በ]ረከቶሙ ከመ ፃፄ ዘይበልዕ ወየዐርግ ዲበ ንዋይ በዕለተ ጽልመት። አሌለኪ በጽንኪ ፍዳኪ ይእዜ ይበጽሖሙ ገዓር።

**Mic 7:05** ኢትትአመንዎሙ እንከ ለአዕ[ር]ክቲክሙ በውስተ ምስካቢከ ተዐቀብ ከመ ትእበያ፡

**Mic 7:06** እስመ ወልድኒ ያኀስር አቡሁ ወለትትትነሣእ ዲበ እማ ወመርዓ[ት] ላዕለ ሐማታ ወኵሉ ሰብአ ቤቱ ይፄረሮ ለሳብእ።

**Mic 7:07** ወአንሰ ዲበ {.}እግዚአብሔር አዓርፍ ወእሴፈዎ ለአምላኪየ ወመድኀንየ ወይሰምዐኒ አምላክየ፡

**Mic 7:08** ወኢይከውን ስላተ ጸላኢ እመኒ ድኅፅኩ እትነሣእ ወእመኒ ነበርኩ ወስተ ጽልመት እግዚአብሔር ያበርህ ሊተ።

**Mic 7:09** ተግሣጸ እግዚአብሔር አንሳ ተዐገሥኩ እስመ አበስኩ ሎቱ እስከ ያጸድቀኒ ፍትሕየ ወይገብር ሊተ ቅሥተየ ወ[ኢ]ያገብአኒ ውስተ ብርሃን። ወእሬእያ ለጽድቁ፡

**Mic 7:10** ወትሬኢ ጸላእትየ ወልብሰ ሐፍረት እንተ ትብለኒ አይቴ እግዚአብሔር አምላክከ ወይሬእያሃ አዕይንቲ[የ] ይእዜ ትከውን ከመ ፅንጕን ዘይከይዱ ውስተ ፍኖት።

**Mic 7:11** ወታጠፍአኪ {..} ይእቲ ዕለት ወትማስን ሕገጊኪ ይእተ ዕለተ፡

**Mic 7:12** ወይትዓጸዋ አህጉሪኪ ወይትካፈልዎን ፋርስ አህጉርኪ ጽኑዓን እምጢሮስ እስከ ፈለገ ሶርያ ወእምባሕር እ{.(ስ)}ከ ባሕር ወእምአድባር እስከ አድባር፡

**Mic 7:13** ወትማስን ምስለ ኵሉ ዘይነብራ እምፍሬ እከየ ምግባሮሙ።

**Mic 7:14** ረዐይ ሕዝብከ በትርከ ለነገተ አባግዐ ርስትከ ወይኅድሩ ባሕቲቶሙ ወይትራዓዩ ውስተ ኦም ዘማእከለ ቀርሜሎስ ዘባሳን ወገላአድ። በከመ መዋዕለ ዓለም፡

**Mic 7:15** ወከመ መዋዕል ዘአመ ዐርጉ እምግብጽ ወትሬእዩ መንክረ፡

**Mic 7:16** ወይሬእዩ አሕዛብ መንክረ ወይትዌሐኩ በኵሉ ኀይሎሙ። ወይወድዩ እደዊሆሙ ውስተ አፉሆሙ ወይጠይኡ እዘኒሆሙ፡

**Mic 7:17** ወይልሕሱ መሬተ ከመ አርዌ ምድር ወይትከወሱ በውስተ ማዕገቶሙ ወይደነግፁ እምእግዚአብሔር አምላክነ ወይፈርሁ እምኔሁ።

**Mic 7:18** መኑ አምላክ ከማከ ዘያአትት ኃጢአተ ወይትዐደው አበሳሆሙ ለርስቱ ለእለ ተርፉ ወኢያጽንዐ ስም መዐቱ። እስመ ፈቀደ ምሕረት ውእቱ።

**Mic 7:19** ወይትመየጠነ ወይሰሀለነ ወያሳጥሞን ለኀጣውኢነ ወይዌርዎ ውስተ ቃላየ ባሕር ለአበሳነ፡

**Mic 7:20** ወትሁቦ ጽድቀ ለያዕቆብ ወሳህለ ለአብርሃም በከመ መሐልከ ባመዋዕለ ትካት። ዘምልኪያስ ነቢይ ተፈጸመ።